《夜宴青鸂𪄠水榭听八琵琶合奏月儿高曲》
清代·姚燮

楼台不暝烟作漪，藻香满郭萝屏低。美人亭亭隔荷叶，衫光拂拂当杨枝。

金尊酒满客初醉，夜渚月明鸂𪄠睡。江远星稀思雁翔，风静窗疏看萤坠。

罗纨接座含迥情，斜柱十三抽钿筝。一人一曲递相奏，谁拚默坐终宵听？

三十二弦八十指，折轴量声互停止。侍酒鸦童神若痴，贴壁蛾儿气先死。

教师点拍弦始鸣，推宫却羽归一声。滥响齐抹白翎雀，乳舌乍调黄毛莺。

缕缕丝丝经纬析，琤琤琮琮玉泉滴。缓忽相追忙转閒，动与依依静脉脉。

东筵西筵平睇交，高灯下灯游丝飘。吹云过肩各翻袖，抱琼置膝都齐腰。

红桂金鱼脱宫锁，憔悴婵娟委秋鬌。仙台泼露幺凤啼，阔海霏尘素鸾亸。

凌波欲来犹未来，百回摇曳空青开。沈思及细倏如会，缠愁渐紧难容猜。

此曲生平吾听寡，何料当前尽能者？生怜粉黛彫尹邢，一例文章误董贾。

手持大白重酌斟，翠帘半下凉沈沈。湖心西寺送钟梵，城眉北斗横瑶簪。

山川寥寥渡无鹊，水天迢迢梦须鹤。有技若此神乎神，今夕之游乐莫乐。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。